Jarmila Novotná

**Jarmila Novotná** (po sobáši **Jarmila Daubková**; * 23. september 1907, Praha, Česko – † 9. február 1994, New York, USA) bola česká herečka a speváčka, jedna z najžiarivejších hviezd českej opernej scény.

## Životopis

Narodila sa v Prahe v rodine krajčíra. Svoju umeleckú dráhu začala v roku 1925 ako elévka Národného divadla, vystupovala tiež v kabaretoch, v operetách a českých filmoch. Hrala taktiež v operných predstaveniach, ktoré boli občas usporiadané vo Vinohradskom divadle. Neskôr odišla hrať do Milána v Taliansku. V roku 1929 vystupovala v Neapole, v roku 1933 v Berlíne, v tom istom roku získala prácu vo Viedni, kde pôsobila až do roku 1938. Napriek tomu často hosťovala nielen doma v Česko-Slovensku, ale i v Paríži,  či v Londýne. V roku 1939 emigrovala i s rodinou do USA. 

Niekoľko mesiacov bola žiačkou Emy Destinovej, potom dva roky študovala spev u Hilberta Vávru, od roku 1925 pokračovala v štúdiu spevu v Miláne u Quarnieriho. Od roku 1935 až do roku 1956 vystupovala v newyorskej metropolitnej opere ako sólistka. V roku 1946 navštívila povojnové Česko-Slovensko, zúčastnila sa na slávnostnom koncerte v Národnom divadle, a do vlasti sa potom vrátila ešte v roku 1947, kedy tu absolvovala koncertné turné.

V roku 1947 tiež hrala v protivojnovom americko-švajčiarskom filme *[[Poznamenaní]]* (réžia Fred Zinneman), natáčanom vo Švajčiarsku a Nemecku, ktorý bol následne nominovaný na Oscara. Vo filme hrala matku, ktorá hľadá svojho syna, strateného počas druhej svetovej vojny. Detskú rolu jej syna tu stvárnil český chlapec Ivan Jandl, ktorý za svoju rolu v tomto filme získal filmového Oscara. Od roku 1982 ešte niekoľkokrát navštívila vlasť, na sklonku života napísala knihu spomienok *[[Byla jsem šťastná]]*.

## Zaujímavosti

* po Jarmile Novotnej je pomenovaná planétka 5897 Novotná
* je po nej pomenovaná tiež jedna z cien, ktoré sa udeľujú na medzinárodnej speváckej súťaži Antonína Dvořáka v Karlových Varoch
* v Národnom divadle v Prahe bola v roku 1997 inštalovaná jej busta
* Česká národná banka vydala v roku 2007 pri príležitosti jej nedožitých 100. narodenín striebornú pamätnú mincu v hodnote 200,- korún českých, na ktorej je vyrazený jej portrét
* napriek tomu, že zomrela v New Yorku, je pochovaná spolu so svojím milovaným manželom Jiřím Daubkom vo svojej milovanej Litni pri Beroune v rodinnej hrobke šľachtického rodu Daubkovcov

## Filmografia

* 1925 – *[[Vyznavači slunce]]* (Poslední vlkodlak)
* 1930 – *[[Brand in der Oper]]*
* 1931 – *[[Der Bettelstudent]]*
* 1932 – *[[Die Verkaufte Braut]]*
* 1933 – *[[Skřivánčí píseň]]* (Oblaka)
* 1933 – *[[Die Nacht der großen Liebe]]*
* 1934 – *[[Frasquita]]*
* 1935 – *[[Der Kosak und die Nachtigall]]*
* 1936 – *[[La dernière valse]]*
* 1948 – *[[Poznamenaní]]*
* 1948 – *[[The Search]]*
* 1949 – *[[Toast of the Town]]*
* 1951 – *[[The Great Caruso]]*
* 1951 – *[[The Colgate Comedy Hour]]*
* 1953 – *[[Omnibus]]* (TV seriál)
* 1954 – *[[Armstrong Circle Theatre]]*
* 1955 – *[[The Elgin Hour]]*
* 1955 – *[[The Great Waltz]]*
* 1973 – *[[Der Große Zauberer - Max Reinhardt]]* (TV)
* 1985 – **

## Externé odkazy
* Jarmila Novotná – operná speváčka 
* Profil v ''Kdo byl kdo v našich dějinách ve 20. století'' 
* Hlas a život, na jaké se nezapomíná 
* IMDb.com
* [Nahrávka rozhovoru pre Česko-slovenský rozhlas z roku [1947]]

Kategória:České operné speváčky
Kategória:České filmové herečky
Kategória:Českí emigranti a exulanti
Kategória:Osobnosti z Prahy